Zuma moet verantwoordelikheid aanvaar vir ‘Guptanami’Pres. Zuma , Atul Gupta en Noxolo Kiviet. Foto: Flickr/GovernmentZA Solidariteit se reaksie volg nadat verskeie van die land se groot banke, waaronder FNB en Absa, onlangs aangekondig het dat hulle die omstrede Gupta-familie en hul ondernemings die rug toekeer. Dr. Eugene Brink, politieke ontleder by Solidariteit, het gesê hoewel dit weens die Guptas se eie toedoen is dat Suid-Afrikaanse sakelui en die finansiële sektor hulle verwerp het, kan president Zuma se rol in die debakel nie ontken word nie. “Die Guptas se korrupte en onderduimse saketransaksies is meestal deur president Zuma moontlik gemaak. Indien die Guptas se werknemers nou daaronder ly en hul werk verloor, behoort president Zuma ook aanspreeklik gehou te word,” het Brink gesê. Brink meen die toekoms van al die Guptas se ondernemings is moontlik weens hul politiekery met president Zuma in die gedrang. “Ander banke en instellings sal moontlik ook hul bande met die Guptas verbreek en die mediaherrie oor hul vertrek uit Suid-Afrika is nog olie op die vuur. Gevolglik kan hul maatskappye se aandeelprys tuimel en dit kan ŉ vernietigende uitwerking hê.” Volgens Brink lyk dit asof die Guptas geensins besorg is oor hul werknemers se lot nie. “Dit het ook reeds geblyk uit die Guptas se wanbestuur van die Brakfontein-steenkoolmyn buite Delmas wat die familie tans besit. Werkers het vroeër in opstand gekom oor swak werksomstandighede en lone wat nie betaal is nie.” Die Vryheidsfront Plus het intussen gesê die prys van aandele in die Guptas se maatskappy, Oakbay, word volgens alle aanduidings kunsmatig hoog gehou en die staat moet sy aandele daarin onmiddellik verkoop voordat die prys tuimel en groot verliese gely word. Volgens adv. Anton Alberts, die VF Plus se parlementêre woordvoerder oor handel en nywerheid, besit die staat tans deur die Industriële Ontwikkelingskorporasie (IOK) aandele ter waarde van R256 miljoen in Oakbay. “Oakbay was onlangs in die nuus toe Absa, FNB en die ouditeursfirma KPMG hul rug op die maatskappy gedraai het uit moontlike vrees vir politieke kontaminasie en/of korrupsie. Luidens ŉ berig in vandag se Bussiness Day is Oakbay tans totaal oorgewaardeer en word sy aandeleprys intussen kunsmatig stewig gehou tot voordeel van die Guptas.” Volgens Alberts het hy Maandag ŉ brief aan die minister van handel en nywerheid, dr. Rob Davies, gestuur waarin die minister versoek word om die aandele sonder verwyl te verkoop om skade vir die belastingbetaler te verhinder voordat die aandeelprys begin daal.